የአዲስ አበባ ህዝብ ውሀ ጥሙንም ተቋቁሞ ይኖራል፡፡ ረሀቡ ጋር ተቻችሎ መኖር ከጀመረማ ቆይቷል፡፡ ለካስ ረሀብም ይለመዳል፡፡ ሰው ወዲያም ወዲህም ተሯሩጦ ረሀቡን ማስታገስ ከቻለ ተመስገን ብሎ ያድራል፡፡ ለፍቶ የሚያገኘው ገንዘብ የረባ ነገር መግዛት አያስችለውም፡፡ የመንግሥት ሚዲያዎች የዋጋ ንረቱ መቀነሱን ያበስሩታል፡፡ በተጨባጭ ግን የሁሉም ነገር ዋጋ የማይቀመስ ነው፡፡ ህዝቡ ሚዲያው የሚያወራው ነገር መሬት ላይ ካለው ሀቅ ጋር ምን ያህል የተራራቀ መሆኑን እየታዘበ ይኖራል፡፡ ትዝብቱን በውስጡ ይዞት ይኖራል እንጅ በግልፅ አያወጣውም፡፡ ሚዲያውም ከአፈርኩ አይመልሰኝ በሚል የፕሮፓጋንዳ ዶፉን በማዝነብ ሊያደነዝዘው ይሞክራል፡፡ የሚዲያው ተልዕኮ ረሀቡን ማስረሳት ይመስላል፡፡ ግና ረሀብን እንዴት መርሳት ይቻላል?
